জীবনবিমা ও স্বাস্থ্যবিমা থেকে উঠল GST, চালু হল করের নতুন ২ স্ল্যাব!

ওয়েব ডেস্ক: জিএসটি কাউন্সিলের বৈঠকের (GST Council Meeting) পর দেশের কর (Tax) কাঠামোয় বড় পরিবর্তনের ঘোষণা করলেন কেন্দ্রীয় অর্থমন্ত্রী নির্মলা সীতারামন (Nirmala Sitharaman)। বুধবার থেকে দিল্লিতে শুরু হওয়া এই বৈঠকে সর্বসম্মতিক্রমে সিদ্ধান্ত হয়েছে, আর ১২ শতাংশ ও ২৮ শতাংশ কর স্ল্যাব (Tax Slab) থাকবে না। নতুন করে কার্যকর হবে দুই স্তরের জিএসটি ব্যবস্থা — ৫ শতাংশ ও ১৮ শতাংশ।

এর পাশাপাশি বিলাসবহুল পণ্যের ক্ষেত্রে প্রস্তাবিত ৪০ শতাংশ করের স্ল্যাব অনুমোদন পেয়েছে। ফলে নিত্যপ্রয়োজনীয় জিনিসপত্র, যেমন দুগ্ধজাত পণ্যের দাম কিছুটা কমতে পারে, তবে এর ফলে তামাকজাত দ্রব্যের দাম বাড়তে পারে।

আরও পড়ুন: ‘সাংবিধানিক অবলম্বন’ কেন্দ্রকে দোষারোপ পশ্চিমবঙ্গ সহ ২ রাজ্যের

সূত্রের খবর, এই নতুন করের হার কার্যকর হবে ২২ সেপ্টেম্বর থেকে। তবে আনুষ্ঠানিক বিজ্ঞপ্তি প্রকাশ পেতে মাসের তৃতীয় সপ্তাহ বা শেষ সপ্তাহ পর্যন্ত সময় লাগতে পারে। অর্থমন্ত্রীর দাবি, এই পরিবর্তনের ফলে সাধারণ মানুষের ওপর করের চাপ কমবে এবং বাজারে স্বস্তি ফিরবে।

একইসঙ্গে জীবনবিমা ও স্বাস্থ্যবিমার (Insurance) উপর থেকে জিএসটি (GST) প্রত্যাহারের সিদ্ধান্তও নেওয়া হয়েছে কাউন্সিলের বৈঠকে। দীর্ঘদিন ধরে এই বিষয়টি নিয়ে দাবি জানিয়ে আসছিল বিভিন্ন মহল, বিশেষত পশ্চিমবঙ্গের মুখ্যমন্ত্রী মমতা বন্দ্যোপাধ্যায়। অবশেষে সেই দাবি মানল কেন্দ্র।

প্রধানমন্ত্রী নরেন্দ্র মোদি স্বাধীনতা দিবসের ভাষণে জানিয়েছিলেন, দীপাবলির আগে দেশবাসী নতুন প্রজন্মের জিএসটি কাঠামো পাবে। আজকের ঘোষণার পর সেই দিকেই আরও এক ধাপ এগোল সরকার।